అవీ.. ఇవీ..
2019 టు 2020.. సీక్వెల్‌ బొనాంజా..!
ఇంట‌ర్నెట్‌డెస్క్‌: ఏద‌న్నా ఒక సినిమా మంచి విజ‌యం అందుకుందంటే.. ఇక దానికి సీక్వెల్‌ తీసే ఆలోచ‌న‌లో ఉంటారు దర్శక, నిర్మాతలు. మొదటి సినిమా కంటే రెట్టింపు ఉత్సాహంతో, బలమైన కథతో ప్రేక్ష‌కుల‌ను సర్‌ప్రైజ్‌ చేయాలని అనుకుంటారు. ఒక హిట్ సినిమాకు సీక్వెల్ వ‌స్తోందంటే.. ప్రేక్ష‌కుల్లోనూ ఆ స్థాయికి తగ్గట్టుగానే అంచ‌నాలు ఉంటాయి. మ‌రి ఈ 2019 నుంచి 2020 వరకు సీక్వెల్స్‌తో సందడి చేయనున్న చిత్రాలపై ఓ లుక్కేద్దామా..!
భార‌తీయుడు 2
1996లో విల‌క్ష‌ణ న‌టుడు క‌మ‌ల్ హాస‌న్‌, శంక‌ర్ క‌లిసి ప్రేక్ష‌కుల‌కు అందించిన అద్భుత‌మైన చిత్ర‌మిది. అప్పట్లో ఈ సినిమా సంచ‌ల‌నాత్మ‌క విజ‌యం అందుకుంది. దాదాపు 23 ఏళ్ల త‌ర్వాత మ‌ళ్లీ క‌మ‌ల్‌, శంక‌ర్ కాంబినేష‌న్‌లో సినిమా ‘భార‌తీయుడు 2’ రాబోతోంది. కాజ‌ల్ అగ‌ర్వాల్ క‌థానాయిక‌గా న‌టిస్తున్నారు. లంచం తీసుకునే అధికారుల అంతుచూసే వ్య‌క్తి పాత్ర‌లో క‌మ‌ల్ హాస‌న్ న‌టింబోతున్నారు. ఫ‌స్ట్‌లుక్‌తోనే సినిమాపై ఎన్నో అంచనాలు పెరిగిపోయాయి. అనిరుధ్ ఈ చిత్రానికి స్వ‌రాలు అందిస్తున్నారు. త్వ‌రగా చిత్రీక‌ర‌ణ పూర్తిచేయాల‌ని శంక‌ర్ భావిస్తున్నార‌ట‌.
f3
అంతేగా..అంతేగా.. అంటూ ‘f2’ చిత్రంతో ప్రేక్ష‌కుల‌ను కడుపుబ్బా న‌వ్వించారు ద‌ర్శ‌కుడు అనిల్ రావిపూడి. వెంకటేశ్‌, వ‌రుణ్ తేజ్‌, త‌మ‌న్నా, మెహ‌రీన్ ప్ర‌ధాన పాత్ర‌ల్లో న‌టించిన ఈ చిత్రం సంక్రాంతి కానుక‌గా ప్రేక్ష‌కుల ముందుకు వ‌చ్చింది. దిల్‌రాజు నిర్మాతగా వ్య‌వ‌హ‌రించిన ఈ సినిమా బ్లాక్‌బస్ట‌ర్ విజ‌యం అందుకుంది. దాంతో సినిమాకు మ‌రిన్ని సీక్వెల్స్ తీయాల‌నుకుంటున్న‌ట్లు దిల్‌రాజు గ‌తంలో ప్ర‌క‌టించారు. 2020లో చిత్ర‌కరణ మొద‌లవుతుంద‌ని, 2021లో ‘f3’ ప్రేక్ష‌కుల ముందుకు తీసుకురానున్నామ‌ని తెలిపారు.
మ‌న్మ‌ధుడు
కింగ్ అక్కినేని నాగార్జున, సోనాలి బింద్రే, అన్షు ప్రధాన పాత్రల్లో నటించిన ఈ చిత్రం ఇప్ప‌టికీ ఎవ‌ర్‌గ్రీనే. ‘హాస్య‌బ్ర‌హ్మ’ బ్ర‌హ్మానందం కామెడీ, నాగ్ పంచ్‌లు, ధర్మవరపు సుబ్రహ్మణ్యం సెటైర్లు, దేవిశ్రీ ప్ర‌సాద్ అందించిన సంగీతం హైలైట్‌గా నిలిచాయి. ఈ సినిమాకు సీక్వెల్ తీసే ఆలోచ‌న‌లో నాగార్జున ఉన్నారు. ఈ సినిమాకు టైటిల్ రిజిస్ట్రేష‌న్ కూడా పూర్తైన‌ట్లు తెలుస్తోంది. మరి ఈ సీక్వెల్‌లో నాగ‌చైత‌న్య క‌థానాయ‌కుడిగా నటిస్తారా, లేక అఖిల్ నటిస్తారా.. వీరిద్ద‌రూ కాకుండా నాగార్జునే మ‌ళ్లీ మ‌న్మ‌ధుడిగా ప్రేక్ష‌కుల ముందుకు వ‌స్తారా అన్న‌ది తెలియాలంటే కొంత‌కాలం ఆగాల్సిందే.
గూఢచారి 2
అడివి శేష్‌ నటించిన ఈ స్పై థ్రిల్లర్‌ ఊహించని స్థాయిలో మంచి విజయం అందుకుంది. ఈ తరహా కథలకు అడివి శేష్‌ చక్కగా సరిపోతారు. సినిమాకు అతనే కథ, రచన అందించడం విశేషం. ఇప్పుడు ఈ సినిమాకు సీక్వెల్‌ ప్లాన్‌ చేశారు శేష్‌. ‘గూఢచారి 3’ ప్రేక్షకుల ముందుకు రాబోతున్నాడని కొన్ని నెలల క్రితం ప్రకటించారు. దాంతో ఈ సినిమాపై ప్రేక్షకుల్లో అంచనాలు ఏర్పడ్డాయి. అయితే ఈ సినిమాకు సంబంధించిన తారాగణం వివరాలను శేష్‌ ప్రకటించాల్సి ఉంది.
బాఘి3
బాలీవుడ్ న‌టుడు టైగ‌ర్ ష్రాఫ్ క‌థానాయకుడిగా న‌టిస్తూ వ‌స్తున్న బ్లాక్ బ‌స్ట‌ర్ సిరీస్ ఇది. మొద‌టి సినిమాను తెలుగులో మంచి విజయం అందుకున్న ‘వ‌ర్షం’ సినిమాకు రీమేక్‌గా వ‌చ్చింది. తొలి చిత్రంలో శ్ర‌ద్ధా క‌పూర్ క‌థానాయిక‌గా నటించారు. సినిమా ప్రేక్ష‌కుల అంచ‌నాల‌ను అందుకుని విజ‌యం సాధించింది. ఆ త‌ర్వాత ‘బాఘి 2’ వ‌చ్చింది. ఇందులో టైగ‌ర్‌, దిశా ప‌టానీ జంట‌గా న‌టించారు. ఈ సినిమాను తెలుగులో విడుద‌లైన ‘క్ష‌ణం’కు రీమేక్‌గా తీశారు. ఇటీవల చిత్ర‌బృందం మూడో సీక్వెల్‌ను ప్ర‌క‌టించింది. ఇందులో క‌థానాయిక‌గా మ‌ళ్లీ శ్ర‌ద్ధా కపూర్‌నే ఎంపిక‌చేసుకున్నారు. 2020లో విడుద‌ల చేయ‌బోతున్న‌ట్లు ప్ర‌క‌టించారు. మ‌రి ఈ సినిమాను కూడా మ‌రో చిత్రానికి రీమేక్‌గా తెర‌కెక్కిస్తారా?  లేక మ‌రేద‌న్నా కొత్త క‌థ‌ను అనుకున్నారా? అన్న‌ది తెలియాల్సి ఉంది.
టోట‌ల్ ధమాల్‌
సీక్వెల్స్‌కు పెట్టింది పేరు బాలీవుడ్ న‌టుడు అజ‌య్ దేవ‌గ‌ణ్. ఆయ‌న ప్ర‌ధాన పాత్రలో న‌టిస్తున్న చిత్రం ‘టోట‌ల్ ధ‌మాల్’ సిరీస్‌లో వ‌స్తున్న మూడో చిత్రమిది. ఇందులో అనిల్ క‌పూర్‌, మాధురీ దీక్షిత్‌, బొమ‌న్ ఇరానీ, రితేశ్‌ దేశ్‌ముఖ్‌, ఇషా గుప్తా కీల‌క పాత్ర‌ల్లో న‌టించారు. ఇంద్ర కుమార్ ద‌ర్శ‌క‌త్వం వ‌హించిన ఈ చిత్రం శుక్ర‌వారం ప్రేక్ష‌కుల ముందుకు రాబోతోంది. ఈ సిరీసే కాదు ‘గోల్‌మాల్’సిరీస్ నుంచి వ‌స్తున్న సీక్వెల్స్ అన్నింటిలోనూ అజ‌యే క‌థానాయ‌కుడిగా న‌టిస్తూ వస్తున్నారు.
హౌస్‌ఫుల్ 4
టైటిల్‌కు త‌గ్గట్టుగానే ఈ సిరీస్ నుంచి విడుద‌ల అవుతున్న ప్ర‌తీ సీక్వెల్ బాక్సాఫీస్ వ‌ద్ద వ‌సూళ్ల‌తో హౌస్‌ఫుల్ అవుతోంది. 2017లో విడుద‌లైన ‘హౌస్‌ఫుల్ 3’ మంచి విజయం సాధించింది. ఇప్పుడు నాలుగో సీక్వెల్ ప‌ట్టాలెక్కుతోంది. ఇందులో అక్ష‌య్ కుమార్‌తో పాటు రితేశ్ దేశ్‌ముఖ్‌, బాబీ డియోల్ క‌థానాయ‌కులుగా న‌టిస్తున్నారు. వీరికి జోడీగా కృతి స‌న‌న్‌, కృతి క‌ర్బంద‌, పూజా హెగ్డే న‌టిస్తున్నారు. ఇందులో రానా ద‌గ్గుబాటి ప్ర‌తినాయ‌కుడి పాత్ర‌లో న‌టిస్తుండ‌డం విశేషం. 
Tags :